ประธานสภาผู้แทนสหรัฐฯ 'พอล ไรอัน' ประกาศไม่ลงเลือกตั้งอีกสมัย
Paul Ryan has served as Speaker of the House since 2015
การตัดสินใจของเขาทำให้เกิดคำถามถึงความสามารถที่พรรครีพับลิกันจะรักษาเสียงข้างมากในสภาหลังการเลือกตั้งในเดือนพฤศจิกายนนี้ ส.ส. พอล ไรอัน กล่าวว่าที่เขาตัดสินใจเช่นนั้นเพราะต้องการใช้เวลากับครอบครัวมากขึ้น หลังจากที่ทำงานในสภามาสองทศวรรษ พอล ไรอัน บอกว่าถ้าเขายังคงเป็น ส.ส. ต่ออีกสมัย ลูกๆสามคนของเขาซึ่งอยู่ในวัยรุ่นจะได้ใช้เวลากับเขาเพียงแค่ตอนสุดสัปดาห์เท่านั้น ซึ่งเขาคงปล่อยให้เป็นเช่นนี้ไม่ได้อีกต่อไป การออกจากตำแหน่งครั้งนี้ น่าจะทำให้เกิดการแข่งขันกันเป็นประธานสภาผู้แทนราษฎรสหรัฐฯ ตัวเก็งสองคนประกอบด้วย ส.ส. เควิน เเม็คคาธีจากรัฐเเคลิฟอร์เนีย และ ส.ส. สตีฟ สกาลิสจากรัฐหลุยเซียนา ผู้นำสหรัฐฯเขียนลงทวิตเตอร์ว่า "ประธานสภาผู้แทนราษฎรไรอันเป็นคนดีอย่างแท้จริง แม้ว่าเขาจะไม่ลงเลือกตั้งอีกสมัย เขาจะฝากความสำเร็จไว้ ซึ่งจะไม่มีใครมีข้อสงสัยถึงผลงานของเขา" บทบาทของพอล ไรอัน ในฐานะประธานสภาผู้แทนราษฎรมีส่วนทำให้ สภาผ่านกฎหมายปฏิรูปภาษีเมื่อเดือนธันวาคม และงานด้านนิติบัญญัติที่เขาเชื่อว่าช่วยสร้างความเเข็งแกร่งให้กับกองทัพ